liechticonsulting/filtered_apertus_pretrained huggingface dataset:
Medischina tenor las schlattainas "sanadad feminina - masculina"

Dal settember 2007 fin il mars 2008 ha lieu a Cuira, a Vaduz, a Herisau, a Son Gagl ed a Bregenz ina retscha d'occurrenzas davart la medischina tenor las schlattainas che sa cloma "sanadad feminina - masculina".

En il rom d'in project interregiunal e transcunfinal organiseschan ils biros d'egualitad dal Liechtenstein, da Son Gagl, da l'Appenzell dador, dal Grischun e dal Vorarlberg ina retscha d'occurrenzas sut il titel "medischina tenor las schlattainas". Questa retscha s'integrescha bain en l'onn europeic per l'egualitad da las schanzas 2007. La perscrutaziun medicinala vegn fatga dapi in pèr onns er sut la perspectiva da las schlattainas. Quai ha gì resultats interessants che vegnan preschentads e discutads en questa retscha d'occurrenzas.

Las dunnas ed ils umens sa differenzieschan numnadamain areguard lur corp, areguard il cumportament ch'è relevant per la sanadad ed areguard lur diever da la purschida medicinala. Las schanzas da viver saun e da survegnir il tractament medicinal adequat n'èn betg las medemas tranter las dunnas ed ils umens. Uschia è per exempel la raschun da mort la pli frequenta malsognas dal cor e da la circulaziun tar las dunnas. Las enconuschientschas davart ils medicaments e davart las terapias sa basan mo sin probands masculins ch'èn a la mesadad da lur vita. Dunnas ed umens pateschan egualmain da disturbis psichics, ma ils sindroms èn differents.

Ina vista specifica tenor las schlattainas ch'è er sensibla per las schlattainas gida a cuntentar ils basegns da sanadad da las dunnas e dals umens.

Mintga occurrenza da la retscha cumpiglia la preschentaziun d'in rapport da sanadad or da la perspectiva tenor las schlattainas sco er referats specifics davart disciplinas spezialas da la medischina. Per las tschintg occurrenzas han ins pudì engaschar sco referentas e sco referents expertas ed experts da l'Austria e da la Svizra che han in renum sin il champ da la medischina tenor las schlattainas u da la sanadad tenor las schlattainas. A chaschun d'in apero dattan las occurrenzas er la pussaivladad d'avair discurs interessants e scuntradas plain tensiun.

Il publicum da la retscha d'occurrenzas èn d'ina vart spezialistas e spezialists da la medischina, da l'autra vart umens e dunnas che s'occuppan en in senn pli vast da la politica da sanadad (prevenziun, administraziun, assicuranza e.u.v.). Er la publicitad interessada è envidada da visitar questa occurrenza.

Gremi: post da stab per l'egualitad da las schanzas

Funtauna: rg post da stab per l'egualitad da las schanzas

Data: 12.09.2007
Il schef da la Migros regala il premi al project da furmaziun SCHANZA

Ils 14 da settember ha Herbert Bolliger, schef dal concern Migros, survegnì il premi principal da quest onn ch'è dotà cun 30 000 francs. Quel premi è vegnì surdà ad el da la Fundaziun Hans-Huber per ses engaschament persunal ed exemplaric areguard la promoziun da la furmaziun persunala. Il premi ha Herbert Bolliger regalà al project da furmaziun SCHANZA.

SCHANZA è in project dal Post da stab per l'egualitad da las schanzas. Il post s'engascha per la sensibilisaziun da magistras e magisters e da giuvenils per las medemas schanzas en la vita professiunala e da famiglia. La tscherna da la professiun e la planisaziun da la vita professiunala e persunala da las dunnas e dals umens giuvens sa differenziescha anc adina fitg ferm en il chantun Grischun e va per gronda part vias tradiziunalas. Las dunnas han dapli problems che umens da sa far valair en la vita professiunala, malgrà ch'ellas han per part meglras qualificaziuns. Ellas tschernan scolaziuns pli curtas, frequentan pli paucs curs da perfecziunament, han strusch posiziuns da cader e lavuran per gronda part a temp parzial pervia da la lavur da chasa e da famiglia. Ils umens giuvens da lur vart na tiran strusch en consideraziun la realitad da lur famiglia futura tar lur tscherna da la professiun e tar lur giavischs da carriera e s'orienteschan fitg ferm al model masculin existent. Uschia sa restrenschan domaduas schlattainas areguard lur avegnir sco dunnas da professiun e mammas u sco umens da famiglia e da professiun a moda nunnecessaria.

SCHANZA s'engascha per ina confruntaziun conscienta cun la dimensiun da las schlattainas areguard la tscherna da la professiun e la planisaziun da vita. Il project pussibilitescha dunnas ed umens giuvens da sa confruntar cun lur maletg da las rollas, da schlargiar lur spectrum da la tscherna da professiun, da formular lur giavischs da professiun e da famiglia e da discutar quests temas. SCHANZA vegn ad impunder ils daners regalads da signur Herbert Bolliger tranter auter per realisar meds d'instrucziun en tut las quatter linguas naziunalas e per il perfecziunament da la magistraglia.

Gremi: post da stab per l'egualitad da las schanzas

Funtauna: rg post da stab per l'egualitad da las schanzas

Data: 14.09.2007
Finiziun da la sanaziun ed avertura dals stabiliments da sport al liber dal Sand

La sanaziun dals stabiliments da sport al liber dal Sand a Cuira è finida. En il rom dals campiunadis d'atletica leva da las scolas medias grischunas vegn il stabiliment surdà uffizialmain ils 20 da settember a la scola chantunala grischuna.

La sanaziun dals stabiliments da sport al liber dal Sand è ina part da la sanaziun totala da la scola chantunala grischuna a Cuira. Per questa part ha il cussegl grond permess il december 2005 in credit d'impegn da 5,5 milliuns francs.

La part la pli veglia dal stabiliment da sport è vegnida construida gia l'onn 1947, in engrondiment hai dà l'onn 1978. Dapi il cumenzament hai adina puspè dà sanaziuns parzialas ed adattaziuns pli pitschnas. Pervia da la durada d'utilisaziun e perquai ch'igl è vegnì constatà che las plazzas diras e che las pistas da currer cuntegnan las substanzas nuschaivlas argient viv e zinc, èsi stà inditgà da far ina renovaziun cumplessiva. Il medem mument sco las lavurs da construcziun è vegnì sanà il chanal dal Mühlbach che cula sut ils stabiliments da sport or. Questas lavurs èn vegnidas fatgas en collavuraziun cun la citad da Cuira.

La societad renumada d'architectas e d'architects da cuntrada, la Rotzler Krebs e partenaris da Winterthur, è stada abla da meglierar l'utilitad dal stabiliment e da l'adattar a las pretensiuns che vegnan fatgas ozendi al manaschi da sport. Uschia èn vegnids creads dus secturs da sport al liber cun plazzas da rimnada. Sin ils champs da sport èn vegnidas ordinadas da nov las differentas disciplinas da sport, e las utilisaziuns èn vegnidas concentradas. Plantas dattan sumbriva e schluccan il stabiliment. L'aua da plievgia sfundra tras in sistem da drenascha e vegn manà - en cas da blera aua - en il Mühlbach. Suenter in temp da construcziun d'in onn ha la scola chantunala grischuna puspè a disposiziun in stabiliment da sport al liber cun funcziuns perfetgas.

Las scolaras ed ils scolars sco er las persunas d'instrucziun da gimnastica e da sport s'allegran fitg da dastgar surpigliar ils novs stabiliments da sport al liber dal Sand. Ils campiunadis da las scolas medias grischunas che han lieu gievgia, ils 20 da settember 2007, èn adattads perfetgamain sco occurrenza da sport per surpigliar uffizialmain il stabiliment. Da las 11.30 fin ca. las 12.15 pledan il cusseglier guvernativ Claudio Lardi sco er ulteriuras represchentantas ed ulteriurs represchentants da la politica, dal sport e da la furmaziun.

Gremi: uffizi da construcziun auta dal Grischun

Funtauna: rg uffizi da construcziun auta dal Grischun

Data: 18.09.2007
update! - La furmaziun supplementara per il sport grischun - Sport tranter forza, toxicomania e sien

Temas actuals sco er expertas ed experts excellents èn ils puncts caracteristics dal 3. program da furmaziun supplementara dad update! da grischun sport e da la SATE Cuira. Ils quatter curs han mintgamai lieu la sonda en october e tractan tematicas da las tecnicas dal trenament mental fin al consum da drogas. Ils moduls pon vegnir frequentads independentamain in da l'auter e custan mintgamai 40 francs. Il public en mira èn tut las persunas ch'èn interessadas vi dal sport.

Sonda, ils 6 d'october 2007 vegnan tractadas las "tecnicas dal trenament mental". Il referent è Jörg Wetzel, psicolog da sport dal swiss olympic team 2006. Las participantas ed ils participants emprendan ad enconuscher facturs psicologics per il success e s'occupan pli detagliadamain cun tecnicas mentalas e psicologicas. Il tema "prevenziun - consum da drogas en il sport" stat en il center sonda, ils 13 d'october 2007. Gaudenz Bavier, cussegliader da project sco er scolast da sport e manager da sport diplomà mussa tge che sto vegnir chapì sut il consum da tissis enivrants e gida a tschertgar strategias da soluziun cunter il consum da drogas en il sport.

Il curs "Trenament innovativ da la forza a l'exempel da l'ir cun skis" da sonda, ils 20 d'october 2007 na sa drizza betg mo a skiunzas ed a skiunzs. Il referent Tom Jäger, scolast da sport da Magglingen e trenader diplomà da swiss olympic, maina las participantas ed ils participants a Parpan en in clavà ch'è vegnì drizzà en sco local da trenament da forza e pussibilitescha uschia in sguard davos las culissas directamain sin la lavur cun las atletas e cun ils atlets. "La sien e sia impurtanza per prestaziuns extraordinarias" è il tema central da sonda, ils 27 d'october 2007. Prof. dr. Anna Wirz-Justice, chronobiologa e perscrutadra da la sien a las clinicas psichiatricas universitaras da Basilea declera tge ch'i capita en noss corp dal mument che nus ans durmentain fin al mument che nus ans svegliain e tge impurtanza che quai ha per l'abilitad da far prestaziuns sportivas. Suenter rapporta Andrea Clavadetscher, champiun svizzer dubel da l'elita sin via e victur da la "race across America" da las experientschas ch'el ha fatg sco sportist extrem e suttastritga l'impurtanza da la regeneraziun per l'abilitad da far prestaziuns sportivas.

Gremi: uffizi per la scola populara ed il sport

Funtauna: rg uffizi per la scola populara ed il sport

Data: 19.09.2007
Il post da cussegliaziun per persunas violentas daventa activ

Ussa pon umens e dunnas che han la tendenza da daventar violents envers auters umans sa laschar cussegliar tar il post da cussegliaziun per persunas violentas a Cuira. Cun las persunas che tschertgan agid vegnan sviluppadas metodas per dumagnar conflicts senza daventar violentas.

La regenza ha dà l'incumbensa a l'uffizi per l'execuziun giudiziala da stgaffir in post da cussegliaziun per persunas violentas. Mez settember 2007 ha quest post da cussegliaziun cumenzà cun sia activitad. Ad umens ed a dunnas dal chantun Grischun che han la tendenza da daventar violents u ch'èn gia daventads violents vegnan purschids agid ed in sustegn professiunal. Igl è facultativ da profitar da questa purschida. La finamira è quella da mussar vias or da la spirala da violenza a las persunas che tschertgan agid, e quai cun ina cussegliaziun speziala. Cun las persunas pertutgadas sviluppan las persunas cussegliadras metodas per dumagnar conflicts senza daventar violentas. Ellas lavuran faschond scuvridas e confruntaziuns. Las persunas cussegliadras sa basan sin l'ipotesa ch'in cumportament violent n'è betg ertà. La violenza è vegnida emprendida durant la socialisaziun individuala e/u po vegnir favurisada da facturs socials, economics e culturals. Pervia da quai po ella vegnir midada. Las cussegliaziuns èn gratuitas e natiralmain confidenzialas.

Il post da cussegliaziun po vegnir consultà durant las uras da biro e suenter ch'in termin è vegnì fixà. Ultra da quai stat a disposiziun ina cussegliaziun per telefon sut il numer 079 544 38 63, e quai er ordaifer las uras da biro. Ulteriuras infurmaziuns survegnan ins tar il post da cussegliaziun per persunas violentas, Gäuggelistrasse 16 / Brunnenhof, 7000 Cuira, tel. 079 544 38 63, gewaltberatungsstelle@gr.ch, www.ajv.gr.ch.

Il nov post da cussegliaziun per persunas violentas è ina part d'ina purschida da cussegliaziun pli vasta ch'exista gia. Dapi l'onn 2001 datti en il chantun Grischun in post da cussegliaziun per l'agid a victimas. Quai è in servetsch spezialisà da l'uffizi dal servetsch social chantunal dal Grischun che gida persunas sco er lur confamigliaras e lur confamigliars ch'èn pertutgads d'in act chastiabel. Intermediads vegnan agids medicinals, psicologics, socials, finanzials e giuridics. Sco ulteriura purschida maina il post da stab per l'egualitad da las schanzas dapi l'onn 2003 il project grischun d'intervenziun cunter violenza a chasa.

Gremi: uffizi per l'execuziun giudiziala

Funtauna: rg uffizi per l'execuziun giudiziala

Data: 21.09.2007
La regenza propona da colliar la scola chantunala a la Halde e l'areal a la Plessur cun in ascensur inclinà

Sin l'areal da la scola chantunala grischuna a Cuira - tranter l'areal a la Plessur e l'areal a la Halde - duai vegnir construida ina colliaziun che correspunda als basegns da las persunas cun impediments. En sia missiva al cussegl grond preferescha la regenza en quest connex ina varianta cun in ascensur inclinà e cun stgalas che sutpassan la via da S. Luzi. Il cussegl grond vegn a tractar questa fatschenta durant la sessiun da december.

En la sessiun da zercladur 2006 aveva il cussegl grond concludì da sanar la scola chantunala a la Halde a Cuira ed aveva concedì in credit da 50 milliuns francs per quest intent. En il fratemp han cumenzà las lavurs da sanaziun. A medem temp ha il cussegl grond incumbensà la regenza d'elavurar in project separà per colliar ils lieus da scola a la Plessur ed a la Halde confurm als basegns da las persunas cun impediments.

Ils dus lieus principals da la scola chantunala grischuna èn colliads oz unicamain sur la via stretga da S. Luzi ch'è a medem temp la via d'autos per ir ad Arosa. Questa via cuntegna privels per las scolaras e per ils scolars, ella dovra bler temp ed umans cun impediments d'ir a pe n'èn praticamain betg abels da superar independentamain quest traject. Mintga di, durant las sis fin otg pausas da l'instrucziun, ston 20 fin 30 classas dischlocar davent da l'areal a la Halde fin tar l'areal a la Plessur resp. fin tar las hallas da sport al Sand e viceversa.

Sco soluziun per ina colliaziun recumonda la regenza - suenter avair considerà tut ils avantatgs e tut ils dischavantatgs - in ascensur inclinà sco er stgalas ch'èn integrads en la costa, che sutpassan la via da S. Luzi e che surmuntan alura la differenza d'autezza da var 30 meters per lung dal mir dal santeri da S. Luzi fin a la scola chantunala a la Halde. Tar questa varianta vegnan resguardads cumplainamain ils basegns da las persunas cun impediments. Areguard il maletg da la citad vegn stgaffida in'ovra da construcziun ch'è integrada bain e ch'è plitost discreta.

Ils custs d'investiziun vegnan calculads cun 5.8 milliuns francs. Igl è planisà da cumenzar l'avrigl 2009 cun las lavurs da construcziun. La nova colliaziun duai pudair vegnir averta il pli tard la stad 2010, cur che la sanaziun da la scola chantunala a la Halde è finida.

Gremi: regenza

Funtauna: rg chanzlia chantunala dal Grischun

Data: 05.10.2007
La regenza suttametta trais fusiuns da vischnancas al cussegl grond

La regenza grischuna ha approvà las trais cunvegnas davart las fusiuns da las vischnancas da St. Peter e Pagig a la nova vischnanca cun num St. Peter-Pagig, da las vischnancas da Trimmis e da Says a la nova vischnanca cun num Trimmis sco er da las vischnancas da Calantgil e da Farera a la nova vischnanca cun num Farera. La regenza ha deliberà las missivas correspundentas e dumonda il cussegl grond da metter en vigur las fusiuns per il 1. da schaner 2008. Il cussegl grond vegn a tractar la fatschenta en la sessiun da december. Sch'il cussegl grond approvescha questas trais fusiuns, sa reducescha il dumber da las vischnancas grischunas per il 1. da schaner 2008 da 206 a 203.

Tenor l'artitgel 64 da la constituziun dal chantun Grischun promova il chantun la fusiun da vischnancas per garantir che lur incumbensas vegnian ademplidas en moda cunvegnenta ed economica. Ultra da quai po il chantun pajar contribuziuns per promover las fusiuns. La nova vischnanca da Trimmis survegn dal chantun ina contribuziun da promoziun en l'autezza da totalmain 2'800'000 francs. Per la nova vischnanca da St. Peter-Pagig importa la contribuziun da promoziun 2'575'000 francs e per la nova vischnanca da Farera è previsa ina contribuziun da 365'000 francs.

Gremi: regenza

Funtauna: rg chanzlia chantunala dal Grischun

Data: 05.10.2007
Elegì la nova incumbensada d'integraziun dal chantun Grischun

Il president da la regenza dr. Martin Schmid ha elegì Patricia Ganter Sonderegger sco incumbensada d'integraziun dal chantun Grischun. Patricia Ganter Sonderegger ha 49 onns. Ella cumenza sia plazza il 1. d'avrigl 2008.

Patricia Ganter Sonderegger ha studegià psicologia a l'universitad da Turitg e lavura gia blers onns tar l'uffizi federal da migraziun, actualmain en la partiziun "dretg da burgais, integraziun e contribuziuns federalas". Tar ses champ d'incumbensas tutgi tranter auter da collavurar tar la concepziun e tar la realisaziun da projects per l'integraziun professiunala da fugitivas e da fugitivs sco er da projects per mesiras d'integraziun e da projects per la concepziun da cunvegnas d'integraziun. Ultra da quai maina ella l'evaluaziun dals "emprendissadis per fugitivas e per fugitivs" che l'uffizi federal ha inizià. Sco responsabla per il project è ella cumpetenta per il sectur "sanadad" dal dretg d'asil e da persunas estras, e quai en reguard a l'elavuraziun da la strategia naziunala "migraziun e sanadad". Latiers tutga er la collavuraziun en gremis naziunals davart il tema "sanadad ed integraziun". Ils onns 1985 fin 1988 ha ella manà l'internat da mattas da la scola media alpina svizra da Tavau.

La plazza da l'incumbensada d'integraziun ch'è suttamessa a l'uffizi da fatgs da polizia e da dretg civil dal Grischun ha la regenza stgaffì da nov per realisar tut las incumbensas che resultan en il sectur da l'integraziun dal dretg da persunas estras e dal dretg d'asil. Las incaricas da l'incumbensada d'integraziun èn en spezial la coordinaziun da las mesiras d'integraziun e da la collavuraziun interdepartamentala, la cussegliaziun professiunala sco er il sustegn da posts administrativs involvids e da terzas persunas, la colliaziun ed il barat d'infurmaziuns e d'experientschas cun ils posts pertutgads sco er la lavur da publicitad en il sectur da l'integraziun.

Gremi: uffizi da fatgs da polizia e da dretg civil

Funtauna: rg uffizi da fatgs da polizia e da dretg civil

Data: 09.10.2007
Broschura "Violenza a chasa - tge po far la scola?"

Il project grischun d'intervenziun cunter violenza a chasa s'engascha actualmain en il sectur da la scola. Per pudair dar dapli audienza a la consternaziun dals uffants sco perditgas e/u sco victimas da la violenza a chasa e per pudair infurmar las persunas d'instrucziun davart il tema da la violenza a chasa, è vegnida elavurada ina broschura d'infurmaziun per las persunas d'instrucziun ensemen cun la magistra primara Annalisa Schaniel. La broschura trilingua infurmescha davart las pussaivladads d'agir per las persunas d'instrucziun, davart las caracteristicas da la violenza a chasa, davart las consequenzas per ils uffants pertutgads, davart la situaziun giuridica actuala sco er davart ils posts spezialisads cumpetents en il chantun.

La broschura duai encuraschar las persunas d'instrucziun da prender serius ils indizis u ils suspects da violenza a chasa e da porscher in agid adequat als uffants ch'èn confidads ad ellas u a lur geniturs.

Per las persunas d'instrucziun interessadas ha lieu ils 27 d'october 2007 ina furmaziun supplementara che permetta da sa confruntar pli detagliadamain cun il tema da la violenza a chasa. Ulteriuras infurmaziuns sa chattan en la purschida da furmaziun supplementara da la scola auta da pedagogia a Cuira, www.phgr.ch. Annunzias piglia encunter la scola auta da pedagogia.

La broschura vegn tramessa a las autoritads da scola ed a las persunas d'instrucziun dal chantun Grischun. La broschura, sco er in fegl d'infurmaziun per ils geniturs ch'è vegnì redigì en nov linguas, pon vegnir retratgs gratuitamain tar il post da stab per l'egualitad da las schanzas, tel. 081 257 35 70. Da la pagina d'internet www.stagl.gr.ch pudais Vus chargiar giu la versiun electronica sin Voss agen computer.

Gremi: post da stab per l'egualitad da las schanzas

Funtauna: rg post da stab per l'egualitad da las schanzas

Data: 15.10.2007
Il consul general da la republica populara da la China sin visita tar la regenza grischuna

Il consul general da la republica populara da la China LI Xiaosi fa gievgia, ils 18 d'october 2007, ina visita dal Grischun. El vegn accumpagnà da la consula HUANG Yan. Suenter il bainvegni dals giasts en la chasa grischa a Cuira è previs in gentar communabel. Ils ospitants èn il president da la regenza Martin Schmid ed il chancelier Claudio Riesen.

La regenza tgira mintga onn contacts cun represchentantas e cun represchentants da stadis esters en Svizra. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 17.10.2007
Inoltrà sis candidaturas per la sessiun dal cussegl grond en la regiun

Il termin per las vischnancas e per las regiuns da candidar per la realisaziun da la sessiun dal cussegl grond en la regiun il zercladur 2009 è scadì ils 15 d'october 2007. En tut èn vegnidas inoltradas sis candidaturas tar il secretariat dal cussegl grond. I sa tracta da las suandantas vischnancas e regiuns: Puntraschigna, Puschlav, Samignun, Scuol, Zernez sco er la regiun dal Grischun central cun Savognin sco lieu da sessiun.

Il secretariat dal cussegl grond vegn ussa ad examinar ils dossiers en moda formala ed areguard lur cuntegn ed als transmetter a la conferenza da las presidentas e dals presidents dal cussegl grond. Suenter sia predeliberaziun vegn questa fatschenta preschentada al plenum dal cussegl grond. Quai vegn fatg probablamain la sessiun da zercladur 2008. Cun resalva da la decisiun definitiva dal cussegl grond vegn la sessiun dal cussegl grond ad avair lieu il zercladur 2009 ordaifer Cuira.

Il cussegl grond aveva concludì la sessiun da favrer 2007 da far ina sessiun en la regiun almain ina giada per perioda da legislatura. Tut las communitads publicas interessadas (vischnancas, circuls, districts, corporaziuns regiunalas) èn alura vegnidas envidadas cun ina publicaziun uffiziala d'inoltrar lur dossiers fin ils 15 d'october 2007. Tut las candidaturas ston resguardar ils criteris che vegnan pretendids areguard l'infrastructura, areguard ils indrizs, areguard il program da las localitads ed areguard ils alloschis. Tranter auter basegni ina sala da radunanza cun circa 150 plazzas da lavur per il cussegl grond, per la regenza sco er per las medias. Ultra da quai basegni anc stgars 50 plazzas per las aspectaturas e per ils aspectaturs sco er differentas localitads da sesida e da lavur. Plinavant ston star a disposiziun avunda pussaivladads per s'alimentar e per durmir, e quai en la proxima vischinanza da la sala da radunanza. La finala pretendan ils criteris er avunda plazzas da parcar sco er ina buna cuntanschibladad cun il traffic public.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 18.10.2007